થોડી વારે બંને જણાં સ્વસ્થ થયાં. બંને જણાંએ ખૂબ વાતો કરી. ત્યાં જ બહારથી બૂમ પડી, ‘ટિફિન.’ મોના ચમકી. શું નાનાજી ટિફિનનું ખાવાનું ખાય છે ? પરંતુ એ ચૂપ રહી. નાનાજી મોના સામે જોતા બોલ્યા, ‘ચાલ બેટા, આજે ઘણાં વર્ષો બાદ આપણે જોડે જમવા બેસીએ. હું તારા માટે બજારમાંથી મીઠાઈ લઈને આવું છું.’ કહેતાં નાનાએ ચંપલ પહેર્યાં ત્યાં જ મોના બોલી, ‘ના, તમે ક્યાંય નહીં જાવ. તમારો પ્રેમ મીઠાઈ કરતાં પણ ચડિયાતો છે. આજે સાથે જમવા બેસીશું એમાં મીઠાઈ કરતાં પણ વધુ સ્વાદ આવશે.’